„Ki a magyarokkal az országból!” – eszükbe jutott a román ultráknak Úzvölgye Oslóban

„Ki a magyarokkal az országból!” – ezt skandálták más idegengyűlölő üzenetek mellett hosszú perceken keresztül a román ultrák péntek este Oslóban, a Norvégia-Románia Eb-selejtezőn.

A gsp.ro helyszíni tudósítása szerint a szurkolók a mérkőzés első félidejében nyilvánultak így meg, és magatartásuk összefügg az úzvölgyi incidensekkel. A portál azonban felhívja a figyelmet arra, hogy az ultrák így a román válogatottnak ártanak.

Az UEFA már korábban is büntette a Román Labdarúgó-szövetséget a román szurkolók xenofób magatartása miatt. Mivel már „visszaesők”, a szankció is súlyos lehet: a trikolórok kénytelenek lesznek nézők nélkül játszani a következő hazai mérkőzésükön.

A Norvégia-Románia selejtező egyébként 2-2-es eredménnyel ért véget.